Broj: 711-I-1619-P-259/22-03-21

Zagreb, 06. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Ane Bobinac, odvjetnice iz Zagreba,** za davanjem očitovanja Povjerenstva, na 170. sjednici, održanoj 06. svibnja 2022., daje sljedeće:

**OČITOVANJE**

1. **Nije u suprotnosti s odredbama ZSSI-a, da** **ravnatelj lučke uprave uz plaću za obnašanje javne dužnosti, ostvari novčane primitke za podmirivanje troškova prehrane te otpremninu u slučaja odlaska u mirovinu, ukoliko na to ima pravo sukladno odredbama zakona ili općeg akta donesenog na temelju zakona, jer isti ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**
2. **Obveznici iz točke I. mogu koristiti službeni automobil 24 sata dnevno samo ako je to propisano zakonom ili drugim podzakonskim općim aktom, pri čemu trebaju voditi računa da prilikom korištenja službenog vozila ne dođe do zlouporabe posebnih prava obveznika, jer bi isto predstavljalo povredu odredbi ZSSI-a.**
3. **Sukladno odredbi članka 18. stavka 1. ZSSI-a ravnatelj lučke uprave ne može tijekom obnašanja navedene javne dužnosti obavljati poslove upravljanja obrtom u njegovom vlasništvu** **te je dužan poslove upravljanja prenijeti na poslovođu, koji može biti član njegove obitelji.**

Obrazloženje

Zahtjev za davanjem očitovanja Povjerenstva podnijela je Ana Bobinac, odvjetnica iz Zagreba. U knjigama ulazne pošte Povjerenstva zahtjev je zaprimljen 5. svibnja 2022. pod poslovnim brojem 711-U-4736-P-259/22-01-5, povodom kojeg se vodi predmet broj P-259/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje sljedeće očitovanje.

 Podnositeljica u zahtjevu traži mišljenje Povjerenstva ima li ravnatelj lučke uprave, kojoj je osnivač županija, pravo na isplatu mjesečne naknade za troškove prehrane, može li koristiti službeni automobil u privatne svrhe i pod kojim uvjetima (navedeno je ranije bilo predviđeno internim aktima ustanove), te ima li pravo na isplatu otpremnine u slučaju odlaska u mirovinu.

Također, podnositeljica traži mišljenje Povjerenstva je li ravnatelj lučke uprave koji je ujedno vlasnik obrta obvezan upravljačka prava i/ili vlasništvo obrta prenijeti na treću osobu za vrijeme trajanja mandata ravnatelja.

Člankom 3. stavkom 1. podstavkom 60. ZSSI-a propisano je da su ravnatelji lučkih uprava obveznici ZSSI-a, te su stoga za vrijeme obavljanje te dužnosti dužni postupati sukladno odredbama ZSSI-a.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

Ravnatelj lučke uprave ne može uz plaću za obnašanje navedene javne dužnosti primati i božićnicu, regres, dar za dijete, uskrsnicu i sl. jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Povjerenstvo polazeći od članka 5. stavka 1. točki 2. ZSSI-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe, pri čemu obveznik ima pravo na ove isplate ako je to ugovorom ili nekim drugim aktom određeno.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

U odnosu na korištenje službenog automobila, isto je povezano sa stvarnim troškovima prijevoza koji nastaju u obnašanju javne dužnosti, slijedom čega se ne radi o zabranjenoj dodatnoj naknadi u smislu navedene zakonske odredbe. Međutim, obveznici bi mogli koristiti službeni automobil 24 sata dnevno samo ako je to propisano zakonom ili drugim podzakonskim općim aktom. Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost. Iz navedenog razloga obveznici mogu koristiti službeno vozilo lučke uprave, primjerice u svrhu dolaska i odlaska na posao, odlaska na poslovne sastanke, odlaska na službeni put te za svaku drugu svrhu koja se može dovesti u svezu s izvršavanjem ovlasti ravnatelja lučke uprave.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom. Ukoliko bi obveznik koristio službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti (npr. radi odlaska na godišnji odmor), ako bi o tome steklo saznanja Povjerenstvo bi navedeno korištenje vozila sagledalo u kontekstu moguće zlouporabe posebnih prava obveznika, odnosno moguće povrede odredbi ZSSI-a.

Osim toga, nije suprotno odredbama ZSSI-a da obvezniku istodobno uz primanje plaće budu plaćene premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti, ako je nekim aktom to pravo određeno.

Nadalje, ako je nekim aktom to pravo određeno, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću,

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 5. stavkom 6. ZSSI-a propisano je da su povezane članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 1. Zakona o obrtu („Narodne novine“, broj 143/13, 127/19 i 41/20) propisano je da je obrt u smislu ovoga Zakona samostalno i trajno obavljanje dopuštenih gospodarskih djelatnosti u skladu sa člankom 8. ovoga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. ovoga Zakona. Stavkom 2. istog članka propisano je da poslovođa vodi obrt u ime i za račun obrtnika.

Povjerenstvo ističe kako ravnatelj lučke uprave može biti vlasnik obrta, međutim, tijekom obnašanja dužnosti ne može obavljati upravljačku funkciju u obrtu te je dužan poslove upravljanja prenijeti na drugu osobu odnosno poslovođu.

Povjerenstvo pritom napominje kako ZSSI u svojim odredbama ne propisuje zabranu obvezniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu pa poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji te svaka druga fizička osoba koja je zaposlenik u obrtu.

Slijedom navedenog, Povjerenstvo je dalo očitovanje kao u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Odvjetnica Ana Bobinac, e-mailom
2. Objava na internetskoj stranici Povjerenstva
3. Pismohrana